去年冬至過閩清再至有感
作者：許景衡
朝代：宋

paragraphs: 憶昨初寓宿，黄宫萌一陽。
今我復來思，節物老春光。
濃陰付梅杏，青實久已甞。
翳翳軒窗日，幾線如許長。
蜂兒飽儲蜜，燕子已巢梁。
吏役秖擾擾，何術補民瘡。
學古要施設，及時當自强。
光陰俯仰過，老矣徒慨慷。
挺挺彼蒼官，生來傲冰霜。
端然閲榮謝，未覺歲月忙。